**INNTAKSREGLEMENT FOR**

**STIFTELSEN ØSTERBO VIDEREGÅENDE SKOLE**

Vedtatt av skolestyret 12. desember 2017 på grunnlag av bestemmelsene i Lov om frittståande skolar, Forskrifta til denne, og Vedtak fra Udir 20.9.2017 om dispensasjon fra kravet om å prioritere søkere med ungdomsrett.

1. Stiftelsen Østerbo videregående skole er godkjent etter lov om frittstående skoler (friskoleloven). Stiftelsens formål er å drive kristen skolevirksomhet som styrker rusmisbrukeres mulighet for tilbakeføring til samfunnet ved å gi dem yrkesfaglig kompetanse, - eventuelt generell studiekompetanse, under rehabiliteringsperioden. Skolen skal også gi et opplæringstilbud til elever som ikke er rusavhengige, men som har ulike former for lærevansker, konsentrasjonsvansker e.l.

2. Skolen har hele landet som inntaksområde og står åpen for alle som kan dokumentere en form for funksjonshemning (lærevansker, rusavhengighet etc) og ellers fyller vilkårene for inntak i offentlig videregående skole. Skolen er godkjent for å kunne ta inn både ungdom og voksne. Det er ikke et krav at den som søker, må ha rett til videregående opplæring.

3. Vedtak om inntak fattes av rektor etter anbefaling fra inntakskomiteen ved skolen. Denne komiteen består av rektor, administrasjonsleder og rådgiver.

4. Inntak kan kun skje hvis følgende forutsetninger er oppfylt, jfr friskoleloven § 3-1:

1. For inntak til Vg1 kreves fullført ungdomsskole, eller realkompetanse som tilsvarer dette.
2. For inntak til Vg2 kreves fullført og bestått vg1 på relevant utdanningsprogram, eller realkompetanse som tilsvarer dette.
3. For inntak til Vg3 påbygning til generell studiekompetanse, kreves fullført og bestått Vg2.
4. Den som tas inn som elev ved Østerbo videregående skole, som er en skole godkjent etter friskoleloven § 2-1 bokstav f) (skole med særskilt tilrettelagt opplæring for funksjonshemmede), må bidra til å fremskaffe relevant dokumentasjon på de forhold som kvalifiserer for et tilrettelagt skoletilbud av den typen som skolen faktisk gir.

5. Voksne søkere må realkompetanse vurderes før inntak. Elevens hjemfylke har ansvar for å gjennomføre realkompetansevurderingen. Som voksne regnes personer som fyller eller er fylt 25 år det kalenderåret skoleåret starter. Som voksen regnes også personer under 25 år som har brukt opp sin ungdomsrett til videregående opplæring.

6. Når det er flere søkere enn elevplasser, prioriteres søkerne slik:

1. Søkere med eller uten ungdomsrett etter opplæringsloven prioriteres likt.
2. Søkere uten rett til opplæring

     Inntak for søkere som ellers står likt, avgjøres etter følgende prioritering:

1. Gjennomført minst 6 måneder rehabilitering etter et liv i rusavhengighet
2. Påbegynt rehabilitering ved Østerbo evangeliesenter
3. Heltidselever prioriteres foran deltidselever

Inntak for søkere som står likt etter at prioriteringen ovenfor er gjort, avgjøres ved loddtrekning.

7. Søknadsfrist er 20.mai. Dersom det fortsatt er ledige plasser etter at de søknader som innkom før fristen, er behandlet, vil søknader innkommet etter fristen bli behandlet fortløpende. Det tas ikke inn elever etter 1. oktober, unntatt når det handler om overflytting fra tilsvarende studieprogram i en allerede påbegynt opplæring.

8. Avgjørelse om inntak er et enkeltvedtak som kan påklages, jamfør bestemmelsene i forvaltningsloven kap. VI. Den som vil klage, har rett til å se alle sakens dokumenter. Klagen skal framsettes skriftlig til rektor innen tre uker. Fylkesmannen i Østfold er klageinstans.